b'\n_START_ARTICLE_\nFELS\n_START_PARAGRAPH_\nFELS (Forsvarets ELektroniske Skole) er indgang til Forsvarets centralt formidlet fjernundervisning (e-l\xc3\xa6ring)._NEWLINE_FELS er en internetbaseret undervisningsplatform som indeholder forskellige elektronisk formidlet uddannelser. FELS best\xc3\xa5r af flere elementer, bl.a. en konference- og m\xc3\xb8deplatform (hvor der kan gennemf\xc3\xb8res synkrone og asynkrone uddannelsesforl\xc3\xb8b), et uddannelsessystem (et s\xc3\xa5kaldt LCMS) og forskellige online programmer.\n_START_SECTION_\nHistorie\n_START_PARAGRAPH_\nI starten af 2001 udarbejdede et par medarbejder ved UUA under Forsvarets Center for Lederskab en beskrivelse af et koncept for en samlende internetbaseret platform som skulle underst\xc3\xb8tte anvendelsen af fjernundervisning for alle ansatte indenfor Forsvarsministeriets omr\xc3\xa5de._NEWLINE_I maj 2001 blev ideen godkendt af den dav\xc3\xa6rende chef OL L.G. Schunck og arbejdet med at s\xc3\xa6tte konceptet i s\xc3\xb8en gik igang. At man valgte at lave noget selv og ikke k\xc3\xb8be licenser til en af de p\xc3\xa5 det tidspunkt f\xc3\xa5 l\xc3\xb8sninger der kunne det samme, skyldtes at disse l\xc3\xb8sninger var ret dyre, og ikke fuldt ud tilgodes\xc3\xa5 de \xc3\xb8nsker og behov som man \xc3\xb8nskede._NEWLINE_F\xc3\xb8rst skulle der besluttes et navn og en forkortelse som kunne danne grundlag for en hjemmesideadresse. Navnet blev Forsvarets Elektroniske Skole, forkortet FELS._NEWLINE_15. juni blev dom\xc3\xa6net FELS.DK registreret og har siden dannet rammen for konceptets hjemmeside www.fels.dk.\n_START_SECTION_\nIndividuelle uddannelser\n_START_PARAGRAPH_\nFELS bygger oprindelig p\xc3\xa5 en elektronificering af knap 50 \xc3\xa5rs erfaring med fjernundervisning i Forsvaret. FELS f\xc3\xb8rste elektroniske tiltag, der skete midt i 1990\xe2\x80\x99erne, var at udvikle elektroniske udgaver af de forskellige Programmeret undervisningsprogrammer, der med stor succes blev brugt i en papirudgave, og som blev udviklet fra midten af 1970\xe2\x80\x99erne og frem._NEWLINE_Samtidig blev der, set med vore dages \xc3\xb8jne, udviklet enkle, men effektive \xe2\x80\x9dl\xc3\xa6r selv-programmer\xe2\x80\x9d, som kunne gennemf\xc3\xb8res p\xc3\xa5 en almindelig IBM-kompatibel PC. I starten blev programmerne distribueret p\xc3\xa5 diskette. Sidenhen p\xc3\xa5 CD-rom._NEWLINE_I starten var alt centraliseret, b\xc3\xa5de planl\xc3\xa6gning, produktion og distribution. Siden blev det, i takt med udvikling af internettet, mere og mere popul\xc3\xa6rt at benytte disse muligheder. I 2008 g\xc3\xa5r tendensen mere mod udvikling af enkle netformidlede programmer med kort levetid og til tider lille en m\xc3\xa5lgruppe.\n_START_SECTION_\nKollaborative uddannelser\n_START_PARAGRAPH_\nFELS f\xc3\xb8rste kollaborative elektroniske tiltag, som blev udviklet sidst i 1990\xe2\x80\x99erne, og bestod i oprettelse af et videns- og debatfora udviklet i Lotus Notes. Her havde eleverne mulighed for at gennemf\xc3\xb8re asynkrone debatter og dele dokumenter. Lotus Notes blev i 2002 udskiftet med en mere gennemdesignet platform, som hed SiteScape. SiteScape indeholdt flere faciliteter end Lotus Notes, og i de seneste udgaver har der v\xc3\xa6ret mulighed for at gennemf\xc3\xb8re egentlige netm\xc3\xb8der._NEWLINE_SiteScape blev i 2008 overtaget af Novell. Brugergr\xc3\xa6nsefladen fik et kraftigt facelift og navnet p\xc3\xa5 en open source udgave af programmet blev ICEcore (ICE = Integrated Collaboration Enviroment). Kort tid efter kom betalingsversionen Teaming & Conferencing. Denne version skiftede senere navn til Novell Vibe, men open source versionen i dag hedder Kablink. Novell er sidenhen blevet opk\xc3\xb8bt et par gange og produktet Vibe er nu ejet og vedligeholdt af Micro Focus. Forsvaret har valgt at beholde navnet ICEcore til deres platform.\n_START_SECTION_\nFremtidens FELS\n_START_PARAGRAPH_\nFELS er i sin udvikling p\xc3\xa5 vej fra en ren virtuel centraliseret skole til at blive en st\xc3\xa6rkt, men decentral styret og udviklet uddannelsesfacilitet, der inddrages og benyttes efter behov og \xc3\xb8nsker.'